b'\n_START_ARTICLE_\nTragedija v kleti\n_START_PARAGRAPH_\nTragedija v kleti je prva resna \xc4\x8cufarjeva drama iz leta 1931. To je zgodba iz proletarskega \xc5\xbeivljenja z ljubezenskim zapletom in \xc5\xbealostnim koncem.\n_START_SECTION_\nObjava in uprizoritve\n_START_PARAGRAPH_\nDelo ni bilo objavljeno, tiskopis pa hrani Slovenski gledali\xc5\xa1ki muzej v Ljubljani. Drama je bila uprizorjena leta 1931 na Delavskem odru na Jesenicah.\n_START_SECTION_\nVsebina\n_START_PARAGRAPH_\nGlavni osebi sta \xc5\xbeenski, moralno opore\xc4\x8dna Marina, ki se vdaja Florijanu, hi\xc5\xa1nemu gospodarju z bolno \xc5\xbeeno in tenko\xc4\x8dutna Anica, \xc5\xbeena delavca Davorina, ki se gospodarjevemu prigovarjanju ves \xc4\x8das upira, \xc4\x8deprav te\xc5\xbeko \xc5\xbeivi ob mo\xc5\xbeu pijancu. Ponovno vzljubi Vinka, mo\xc5\xbeevega prijatelja, ki ga je Davorin pripeljal v njuno stanovanje. Vinko in Anica skleneta pobegniti in za\xc5\xbeiveti novo \xc5\xbeivljenje. V stiski Vinko okrade Florijana, za tatvino pa obdol\xc5\xbeijo Davorina. Ko ta pobegne iz je\xc4\x8de, spozna \xc5\xbeenino in Vinkovo razmerje. Med prepirom zabode Vinka. Obupana Anica zbe\xc5\xbei in z otrokom v naro\xc4\x8dju sko\xc4\x8di v vodo. Prepozno o\xc4\x8dita Vinku, da je nedol\xc5\xbenega Davorina spravil v zapor, njene sanje pa zaigral.'